《过远河铺感怀郧襄之界》
明代·王缜

少年初北游，惊见十八滩。一水屈曲险，四面山巑岏。

壮岁使交趾，横州涉乌蛮。险怪尤怖人，失指齑粉残。

后经南剑峡，菡萏水石翻。镇远水更驶，仿佛滟滪难。

广石昭平濑，无亦伯仲间。今来印子国，远河奔沸湍。

地理虽云异，气象同奇观。惟有汉水远，出峡嶓𡺪山。

自叹足迹苦，四方常间关。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。